《寿陈龙图》
宋代·曾丰

参差鸳瓦封清霜，玉虬荐瑞初腾骧。
三山一夜应图谶，晓来沙碛堪褰裳。
莹煌戟户挂弧矢，瑞气氤氲结霞绮。
帝令来作金鼎和，趁得寒梅雪香蕊。
精神照座如神仙，滔滔挥翰倾河源。
杜诗韩笔继骚雅，凤髓鸾胶家世传。
皇皇辔络辉乡国，春逐霜蹄满南陌。
禁城龙阁俨图书，班近天颜还咫尺。
泥书细札九天飞，好看锦衣蒙衮知。
亨时得路方平坦，沙堤荦错黄金羁。
年年爱日回南陆，庆寿阶庭照兰玉。
南陆仙翁识姓名，星官曾见刊琼籙。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。